b"\n_START_ARTICLE_\nCua de cavall petita\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nGeneralment en l'hemisferi nord. Necessita certa humitat que li proporciona la proximitat a fonts o altres corrents d'aigua en aquestes condicions \xc3\xa9s bastant comuna a tots els indrets humits dels Pa\xc3\xafsos Catalans fins als 1.800 metres d'altitud. Manca a l'extrem sud dels Pa\xc3\xads Valenci\xc3\xa0 i a les Illes nom\xc3\xa9s es troba a Mallorca.\n_START_SECTION_\nDanys\n_START_PARAGRAPH_\nLa cua de cavall infesta el terreny i encara que la seva compet\xc3\xa8ncia amb les plantes conreades \xc3\xa9s menor que en el cas de les altres males herbes, resulta molt dif\xc3\xadcil d'eliminar entre altres coses en tractar-se d'una planta perenne.\n_START_SECTION_\nControl\n_START_PARAGRAPH_\n\xc3\x89s molt dif\xc3\xadcil d'erradicar amb les feines normals de llaurada, ja que t\xc3\xa9 el rizoma molt profund. A m\xc3\xa9s la reproducci\xc3\xb3 per espores dispersades pel vent \xc3\xa9s molt efectiva. Com que biol\xc3\xb2gicament est\xc3\xa0 molt allunyada de les plantes amb flors per les quals han estat creats els agroqu\xc3\xadmics, resulta que \xc3\xa9s resistent als herbicides.\n_START_SECTION_\nAccions i indicacions\n_START_PARAGRAPH_\nL'acci\xc3\xb3 principal de l'Equisetum arvense \xc3\xa9s la di\xc3\xbcr\xc3\xa8tica deguda principalment a l'equisetonina, encara que les sals de potassi i els flavonoides l'afavoreixen. El silici existent a la planta actua sobre el cos regenerant els teixits, ja que el silici contribueix al manteniment del col\xc2\xb7lagen. Augmenta les defenses inespec\xc3\xadfiques de l'organisme. \xc3\x89s astringent, antidiarreic i cicatritzant degut als tanins._NEWLINE_Normalment s'utilitza en el tractament d'edemes (retenci\xc3\xb3 de l\xc3\xadquids als teixits), insufici\xc3\xa8ncia card\xc3\xadaca i renal. Tamb\xc3\xa9 s'indica en processos degeneratius de la pell, en casos d'ast\xc3\xa8nia i convalesc\xc3\xa8ncies."